DIRECȚIA GENERALĂ BIODIVERSITATE

Nr. DGB/122174/ **Aprob,**

**Secretar de Stat**

**Dan Ștefan CHIRU**

# Referat de aprobare

Starea ecosistemului Mării Negre continuă să fie un subiect de îngrijorare, datorită degradării habitatelor naturale, pierderii biodiversității și exploatării iraționale a resurselor naturale.

România a ratificat Acordul privind conservarea cetaceelor din Marea Neagră, Marea Mediterană şi din zona contiguă a Atlanticului prin Legea nr. 91/2000, angajându-se să ia măsuri coordonate pentru realizarea și menținerea unei stări de conservare favorabile pentru speciile de cetacee din apele românești ale Mării Negre.

Efectivele populațiilor de cetacee, aparținând subspeciilor de delfin comun (*Delphinus delphis ponticus*), afalin (*Tursiops truncatus ponticus*) și marsuin (*Phocoena phocoena relicta*) au scăzut în Marea Neagră, datorită vulnerabilității lor la presiuni precum: capturarea accidentală în plasele pescărești, poluarea, ingerarea deșeurilor marine, schimbările climatice, supraexploatarea resurselor halieutice, coliziunile cu navele maritime, degradarea și pierderea habitatelor-cheie, introducerea de specii invazive, etc. Dintre acestea, capturarea accidentală în plasele de pescuit rămâne de departe cea mai importantă presiune asupra cetaceelor din Marea Neagră.

Cele trei subspecii de cetacee sunt listate în Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (Directiva Habitate), în anexa IV - Speciile de animale și plante de importanță comunitară care au nevoie de protecție strictă. Două dintre specii, *Tursiops truncatus* și *Phocoena phocoena* sunt enumerate în anexa II – Specii de animale și plante de importanță comunitară a căror conservare necesită desemnarea unor arii speciale de conservare.

Cele mai recente date privind populațiile de cetacee sunt din anul 2019, când a fost implementat proiectul CeNoBS în apele României, Bulgarei, Turciei și Ucrainei (la vest de Peninsula Crimeea), care a acoperit 62% din suprafața Mării Negre. Proiectul a urmărit implementarea eficientă a Directivei - Cadru ”Strategia pentru Mediul Marin” (MSFD) pentru prevenirea, protecția și conservarea mediului marin, având în vedere presiunile și impactul activităților antropice. România urmărește să atingă o stare ecologică bună (GES) pentru apele marine, având o abordare ecosistemică în gestionarea mediului marin.

Actualizarea Planului de Acțiune privind conservarea cetaceelor din apele românești ale Mării Negre este necesară, datorită noilor prevederi incluse în directivele europene din domeniul protecției naturii, mediului și apelor, precum și rezoluțiilor adoptate la cea de-a VIII-a Reuniune a Părților la ACCOBAMS (MOP8), organizată în 2022, în Malta.

Scopul proiectului ”***Implementing ACCOBAMS best practices in post-mortem investigations on stranded and by-caught cetaceans from Romanian shore and ingested marine litter monitoring (***PONTICCET), finanțat de către Secretariatul Acordului privind conservarea cetaceelor din Marea Neagră, Marea Mediterană şi din zona contiguă a Atlanticului (ACCOBAMS), având ca beneficiar Institutul Național de Cercetare-Dezvoltare Marină “Grigore Antipa” și partener MMAP, a fost stabilirea unui mecanism operațional pentru investigarea post-mortem a cetaceele eșuate/capturate accidental, urmând cele mai bune practici și îmbunătățirea cunoștințelor referitoare la ingerarea deșeurilor marine, una dintre cele mai mari presiuni la adresa acestora.

De asemenea, a fost elaborat Planul Național de Acțiune pentru conservarea cetaceelor din Marea Neagră, în conformitate cu prevederile art. 2 alin. (2) și (3) din Legea nr. 91/2000 pentru ratificarea ACCOBAMS, precum și cu art. 31 alin. (4) din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea [nr. 49/2011](https://lege5.ro/App/Document/ge2donzuge/legea-nr-49-2011-pentru-aprobarea-ordonantei-de-urgenta-a-guvernului-nr-57-2007-privind-regimul-ariilor-naturale-protejate-conservarea-habitatelor-naturale-a-florei-si-faunei-salbatice?d=2023-12-15), cu modificările şi completările ulterioare.

În acest sens, Ministerul Mediului, Apelor și Pădurilor a organizat trei grupuri de lucru, la care au participat reprezentanți ai MMAP - Direcția Generală Biodiversitate, Institutului Național de Cercetare Dezvoltare Marină ”Grigore Antipa”, ONG Mare Nostrum, Agenției Naționale pentru Protecția Mediului, Gărzii Naționale de Mediu, Complexului Muzeal de Științe ale Naturii din Constanța, Agenției Naționale pentru Arii Naturale Protejate, Agenției Naționale pentru Pescuit și Acvacultură și a sectorului pescăresc.

Obiectivele Planului Național de Acțiune sunt următoarele:

1. protecția și conservarea habitatelor-cheie pentru cetacee, inclusiv a zonelor de hrănire și reproducere
2. diminuarea impactului principalelor presiuni la adresa cetaceelor
3. conservarea și refacerea populațiilor de cetacee din apele românești ale Mării Negre.

Acțiunile prioritare din Planul Național de Acțiune sunt următoarele:

* Cercetarea şi monitorizarea cetaceelor
* Consolidarea capacității instituționale
* Informare, educare și conștientizare publică cu privire la protecția cetaceelor din Marea Neagră
* Managementul habitatelor și speciilor de cetacee.

 Având în vedere cele sus-menționate, supunem spre analiză şi aprobare, proiectul de ordin privind aprobarea Planului Național de Acțiune pentru conservarea cetaceelor din Marea Neagră.